ועדת הפנים והגנת הסביבה, כנסת 19, פרוטוקול מספר 427, 2014-12-02 10:00

פנינה תמנו: בוקר טוב.

פנינה תמנו: אנחנו פותחים את ישיבת ועדת הפנים והגנת הסביבה.

פנינה תמנו: היום י' בכסלו התשע"ה, ה-2 בדצמבר 2014.

פנינה תמנו: אנחנו דנים בהצעות לדיון מהיר של מספר חברי כנסת בנושא מפגעי ריח חוזרים לתושבי רמלה המתגוררים בסמוך לאזור התעשייה ב'.

פנינה תמנו: הצעתם של חברי הכנסת דב חנין ודב ליפמן שנמצאים אתנו הבוקר וחבר הכנסת איתן כבל שלא נמצא כאן אבל יכול להיות שיצטרף אלינו מאוחר יותר.

פנינה תמנו: יש לנו 45 דקות לדיון הזה וכנהוג אני אפתח בכך שאאפשר לחברי הכנסת שהציעו את הדיון החשוב הזה לדבר.

פנינה תמנו: בבקשה.

דב חנין: תודה רבה לך גברתי יושבת הראש.

דב חנין: אורחים נכבדים, קודם כל תושבי רמלה, גם נציגי עיריית רמלה והמשרד להגנת הסביבה.

דב חנין: הדיון הזה נולד כתוצאה מפניות ציבור.

דב חנין: אנחנו בחודשים האחרונים קיבלנו פניות חוזרות ונשנות שמתארות מציאות בלתי נסבלת ברמלה.

דב חנין: אנחנו מדברים על אזור גדול ברמלה, על האזור של שכונת קריית מנחם בגין, פארק צפון, אבל זה לא רק שם אלא זה בעצם משתרע על חלק גדול מהעיר רמלה.

פנינה תמנו: איזה אזור זה ברמלה?

<קריאה: קריית האומנים.

דב חנין: איזה צד של העיר?

<דוריס ברנט: ממש צמוד ללוד.

<קריאה: הצד הצפוני.

דב חנין: התלונות הן תלונות מגוונות.

דב חנין: זאת אומרת, הכותרת הראשונה של התלונות הייתה מפגעי ריח מאוד מאוד קשים.

דב חנין: אנשים טוענים שהם לא יכולים לצאת מהבית, הם טוענים שהם חיים עם חלונות ודלתות סגורים לאורך זמן, הם טוענים שזאת מציאות שהיא לא אירוע חד פעמי של איזשהו יום בודד שזה קורה כי יש תקלה באיזשהו מקום אלא זאת מציאות עקבית וקבועה.

דב חנין: כאשר אנחנו בודקים את הדברים, אנחנו מגלים שלא מדובר רק בריח אלא אנחנו מוצאים שלמשל מדובר שם גם באבק, אבק שנדבק על מכוניות, חלונות, קשה להוריד אותו.

דב חנין: אנחנו תמיד אומרים שאין עשן בלי אש וכנראה שאין סירחון בלי בעיות נוספות שעומדות מאחוריו.

דב חנין: זאת אומרת, סירחון הוא לא רק מסריח אלא לפעמים זה גם מסוכן.

דב חנין: לפעמים מבטא חומרים מזיקים לחיים, לבריאות, ליכולת שלנו להתקיים בתור בני אדם.

דב חנין: המציאות הזאת, גברתי יושבת הראש, היא מציאות בלתי נסבלת.

דב חנין: אנחנו קיבלנו מהתושבים שורה ארוכה של פניות שהופנו גם לעיריית רמלה, גם למשרד להגנת הסביבה וגם קיבלנו תשובות, גם מהעירייה וגם מהמשרד להגנת הסביבה שנציגיהם נמצאים כאן.

פנינה תמנו: כמה תושבים גרים שם?

דב חנין: מדובר על אלפי תושבים.

דב חנין: ברמלה יש סדר גודל של קרוב לשבעים אלף תושבים.

פנינה תמנו: אני לא מדברת על כל השבעים אלף האלה.

<דוריס ברנט: כל רמלה, 67 אלף תושבים.

<קריאה: ברמלה יש 75 אלף תושבים.

<קריאה: בקריית מנחם יש כ-4,000.

פנינה תמנו: אם כן, מדובר באלפים שסובלים.

<קריאה: לא רק קריית מנחם אלא יש גם את קריית האומנים.

דב חנין: אני אומר שאין סירחון בלי בעיה נוספת שיש מאחוריו וזה לא שאני מקל את ראשי בבעיית הסירחון.

דב חנין: זאת אומרת, סירחון יכול להפוך חיים של אנשים לבלתי נסבלים אבל ככל שיש מאחורי הסירחון הזה עוד בעיות נוספות, זה גם יכול בפירוש לקצר את החיים של האנשים ולגרום לנזקים קשים ו בלתי אפשריים לבריאות.

דב חנין: גברתי היושבת ראש, אני מבין מהמשרד להגנת הסביבה שהם ניסו לאתר את מקור הריח והם מתקשים למצוא מהיכן זה בדיוק מגיע.

דב חנין: אני מציע שאנחנו נשמע אולי קודם את התושבים ואחר כך את המשרד להגנת הסביבה ואת עיריית רמלה, ואז יהיו לי כמה דברים להגיד לקראת סיומו של הדיון.

פנינה תמנו: אתה קיבלת תשובה רשמית מהמשרד להגנת הסביבה?

דב חנין: אדם טבע ודין שגם הם נמצאים כאן אתנו פנו פעם אחר פעם למשרד להגנת הסביבה ותיארו את המצוקות הקשות שקיימות שם והם קיבלו תשובות.

דב חנין: התשובות האלה נמצאות בפני.

דב חנין: אני רק רוצה להגיד שני דברים מאוד בקיצור מבחינת הנושא שבפנינו.

דב חנין: אומר המשרד להגנת הסביבה שהם מתקשים – ואומרת גם עיריית רמלה – לאתר את מקור הריח.

דב חנין: החשוד המידי הוא מפעל בשם פוליבה שכנראה חלק מהריח קשור אליו.

דב חנין: כשאנשים מדברים על אצטון ועל חומרים כימיים מהסוג הזה, זה כנראה מגיע משם.

פנינה תמנו: מישהו מהמפעל נמצא כאן?

פנינה תמנו: מישהו מהלוביסטים של המפעל?

פנינה תמנו: הוא צריך להגיע.

דב חנין: הלוביסטים תקועים בפקקים.

פנינה תמנו: לרמלה אין לוביסט.

דב חנין: לתושבי רמלה אין לוביסט.

דב חנין: הם הגיעו בעצמם.

דב חנין: בכל אופן, זה החשוד המידי.

דב חנין: אני רוצה להגיד שיש עוד מפעלים שנמצאים באזור.

דב חנין: אנחנו מדברים על אזור תעשייה ויכול להיות שהבעיה קיימת לא רק במפעל הזה אלא גם במקומות נוספים.

דב חנין: המפעל הזה קיבל הוראות מהמשרד להגנת הסביבה ולא ברור האם הוא עומד בהן.

דב חנין: לפי מה שאני קורא מדברי התושבים, המפעל למשל היה אמור לא לעבוד בשעות הלילה אבל הוא כן עובד בשעות הלילה.

דב חנין: לפחות תלונות שיש בפני הן שהוא כן עובד בשעות הלילה בניגוד להוראות שהוא קיבל.

פנינה תמנו: אנחנו ניכנס לשאלות האלה.

דב חנין: בדיוק.

דב חנין: אם כן, יש את המפעל הזה.

דב חנין: יש מפעלים נוספים.

דב חנין: יש שכונה ערבית לא מוכרת שנקראת דהמש שהיא לא שייכת לרמלה אלא למועצה האזורית עמק לוד.

דב חנין: יש ויכוח מאוד גדול לגבי השכונה הזאת, על הכרה או לא הכרה, אבל בינתיים לא מפנים שם את האשפה וכשלא מפנים אשפה, יש בטח נפגעי ריח ועוד הרבה בעיות.

דב חנין: אני אומר שאת הבעיה הזאת צריך לפתור גם בלי קשר לסבל של התושבים ברמלה מהריח ומזיהום האוויר.

דב חנין: צריך לפתור את הבעיה ולהכיר בהם או לפתור להם את העניין.

דב חנין: אבל כרגע באופן דחוף אי אפשר להשאיר אנשים כך עם אשפה פזורה ברחוב.

פנינה תמנו: בהחלט.

פנינה תמנו: אנחנו נעבור לחבר הכנסת דב ליפמן.

דב ליפמן: תודה גברתי היושבת ראש.

דב ליפמן: רק להוסיף שברגע שאני קראתי שכאשר הגיעו למפעל באמצע הלילה בשעות שהוא לא היה אמור לעבוד או אסור לו לעבוד, אני הבנתי שאולי אנחנו שמנו את האצבע על מקור הבעיה ובמיוחד הם אמרו שהחומרים כבר זוהו על ידי פקח כחומרים חשודים כמקור הריח, הם עדיין מאוחסנים בשטח פתוח.

פנינה תמנו: אם כן, עלו על המקור?

פנינה תמנו: מצאו את המקור?

דב ליפמן: הפקח אמר שהוא חושב שהמקור לריח, וזה משהו מיוחד והם עדיין ממשיכים להשתמש בו באזור פתוח.

דב ליפמן: אני חושב שאנחנו באמת חייבים לדרוש שינויים ולדרוש שנראה משהו בשטח כדי לתקן את המצב.

דב ליפמן: כמו שחבר הכנסת חנין אמר, אנחנו חוששים כי או לי אנחנו גורמים לבעיות יותר רציניות מאשר רק הריח ולכן צריכים לעשות משהו.

פנינה תמנו: תודה.

דב חנין: הבעיה שמאחורי הסירחון, זאת גם שאלה שצריכה להטריד אותנו.

דב ליפמן: נכון.

דב ליפמן: בעוד כמה שנים יכולים לבוא ולראות שיש כמה בעיות לא עלינו, חס ושלום, בבריאות.

דב ליפמן: אנחנו חייבים לעשות משהו עכשיו כדי לא להגיע למצב הזה.

פנינה תמנו: תודה רבה.

פנינה תמנו: אני רוצה לשמוע את התושבים.

פנינה תמנו: מישהו רוצה להתחיל ראשון או שאתם מעדיפים שנלך לפי הרשימה?

פנינה תמנו: לא בטוח שנספיק לשמוע את כולם, אבל אני כן רוצה לשמוע אתכם.

<ציונה יונתן: אני תושבת רמלה משנת 2005.

<ציונה יונתן: ב-2005 עוד לא היו ריחות והשכונה הייתה שכונה יפה ללא תלונות.

<ציונה יונתן: ב-2009-2010 התחילו להגיע ריחות וזה היה בלתי נסבל.

<ציונה יונתן: לא ידעתי מה זה מוקד רמלה אבל אז למדתי והתחלתי להתקשר לשם יום יום וכל ערב.

<ציונה יונתן: אפשר לתאר את הריח כמשהו כימי שמתבשל ויוצא לאוויר.

<ציונה יונתן: אנחנו סוגרים דלתות, סוגרים חלונות.

<ציונה יונתן: אני לא מוציאה את הילדים החוצה.

<ציונה יונתן: בנוסף, אני עובדת בקופת חולים כאחות ואני רואה שמגיעים מטופלים וגם הם מתלוננים על אותן בעיות.

<ציונה יונתן: יש בעיות קשות של מערכת נשימה.

פנינה תמנו: מה התשובות שקיבלת עת התקשרת למוקד?

<ציונה יונתן: התחלתי לפנות לשרון מאיכות הסביבה בעיריית רמלה ויצאנו לסיורי לילה.

<ציונה יונתן: אני קיבלתי מענה.

<ציונה יונתן: שרון ענתה לכל שאלה שלי.

<ציונה יונתן: יצאנו ביחד.

<ציונה יונתן: לדעתי זיהינו את המקום ממנו מגיעים ריחות.

<שרון אטנר: לפני שלוש-ארבע שנים.

<ציונה יונתן: כן.

דב ליפמן: זה במיוחד בשעות הלילה?

<ציונה יונתן: בשעות הלילה.

<ציונה יונתן: העניין הוא שבשכונה יש כמה אזורים, כמה רחובות שם מתלוננים על ריחות.

<ציונה יונתן: אני למשל מריחה את הריח ברחוב שלנו בשעות הלילה.

<ציונה יונתן: יש אנשים שגרים בצד השני של השכונה והם מריחים את הריח גם בבוקר.

<ציונה יונתן: הנה, יש ריח ב-6 בבוקר וב-8 בבוקר.

<ציונה יונתן: אני מריחה בערב.

<ציונה יונתן: אם פעם הייתי מריחה את הריח הזה בערב בבית, כרגע הריחות מגיעים גם במהלך העבודה שלי, כשאני בעבודה, בתוך רמלה, שזה במרכז.

<ציונה יונתן: גם במהלך היום יש את אותו ריח.

<ציונה יונתן: זה מפריע לנו.

<ציונה יונתן: כולם מדברים על אורח חיים בריא.

<ציונה יונתן: אנחנו רוצים למנוע מחלות סרטן ואת כל המחלות הקשות.

<ציונה יונתן: אני כתושבת מפחדת גם לגבי הילדים שלי וגם לגבי.

פנינה תמנו: בוודאי.

פנינה תמנו: הפחד שלך מובן.

פנינה תמנו: את פנית לשרון אטנר מעיריית רמלה, שהיא מנהלת איכות הסביבה, והיא כן הביעה נכונות לבוא ולסייר אתך.

<ציונה יונתן: נכון.

פנינה תמנו: השאלה איזה עוד צעד נעשה מצד הרשות.

<ציונה יונתן: מאז עברו שנתיים-שלוש, הריחות פחתו.

<ציונה יונתן: בתקופה האחרונה הריחות חזרו באותה עוצמה.

<ציונה יונתן: אני לא יודעת מהיכן הם מגיעים ולמה הם שוב חזרו.

<ציונה יונתן: אני לא יודעת מה נעשה מאותה תקופה עוד עכשיו.

פנינה תמנו: אני רוצה לשמוע בבקשה את שרון.

<שרון אטנר: קדם כל, חבר הכנסת ליפמן, בוא נסגור את סיפור המחלקה בפוליבה.

<שרון אטנר: קודם כל, זה לא מפעל כימי.

פנינה תמנו: אני לא רוצה להיכנס למפעל.

פנינה תמנו: אני שאלתי מה עשיתם ברגע שקיבלתם הודעה על הריח.

פנינה תמנו: תאמרי בבקשה מתי התחלת לקבל את התלונות ומה עשיתם מצד הרשות.

<שרון אטנר: עשינו שני דברים.

<שרון אטנר: בגלל שבאמת הריח באותו לילה זוהה כבא ממחלקה בפוליבה, המשרד להגנת הסביבה הציע אכיפה מאוד מאוד גדולה במפעל הזה.

<שרון אטנר: המפעל הזה הכניס את כל המערכות למקומות סגורים וכבר לא עובדים בחוץ.

<שרון אטנר: הסיור הוא מספטמבר 2013 ומספטמבר 2013 לא עובדים בחוץ ולא עובדים בלילה.

<שרון אטנר: לא עובדים בלילה בכלל, לא העמסה, לא פריקה, כלום.

פנינה תמנו: מספטמבר 2013?

<שרון אטנר: כן.

<שרון אטנר: לא עובדים בלילה בכלל.

פנינה תמנו: אבל את שומעת שהריחות עדיין קיימים.

<שרון אטנר: תני לי לסיים.

<שרון אטנר: זאת אומרת, המפעל הזה התקין מערכות לטיפול בזיהום אוויר וזה בעקבות עבודה של המשרד להגנת הסביבה, החבר'ה שיושבים כאן.

<שרון אטנר: במקביל הוא נדרש עד היום לעשות סקר ריחות ולעשות סקר פליטות.

<שרון אטנר: הם יתארו את האכיפה.

<שרון אטנר: לטעמי יש שיפור.

<שרון אטנר: אני מסתובבת.

פנינה תמנו: את גרה שם?

<שרון אטנר: לא אבל אני מסתובבת.

פנינה תמנו: אני רוצה לשמוע מעוד תושב אם יש שיפור.

<שרון אטנר: אפשר עוד משפט בבקשה?

פנינה תמנו: לא, תודה.

<דוריס ברנט: אני גרה בשכונה מאז הקמתה בשנת 1992.

<דוריס ברנט: בשנים 2007 עד 2010 כל ערב התחלנו להרגיש ריחות.

<דוריס ברנט: זה היה ממש בכל ערב עד הבוקר.

פנינה תמנו: 2007 עד 2010.

<דוריס ברנט: כן.

פנינה תמנו: ואז הייתה הפסקה.

<דוריס ברנט: לא.

<דוריס ברנט: מ-2010, זאת התקופה שהתחלנו ממש להרגיש ריחות.

<דוריס ברנט: הלכנו לראש העיר ודיברנו אתו, גם שרון הייתה שם, ואמרנו שצריך לעשות בדיקות וכי זה עניין של כסף אבל זה לא עניין של התושבים אלא זאת עבודה של העירייה.

פנינה תמנו: אני מבינה שהעירייה עשתה את הצעדים שהיא נדרשת לעשות מבחינת הפנייה למשרד להגנת הסביבה.

<דוריס ברנט: לא.

<דוריס ברנט: יש בעיה כספית.

<שרון אטנר: לא נכון.

פנינה תמנו: אני רוצה לרדת לעומק.

פנינה תמנו: אמרו לכם שיש בעיה לאכוף את זה מבחינה תקציבית?

<דוריס ברנט: לא.

<דוריס ברנט: הלכנו לראש העיר ודיברנו אתו ואמרנו שאנחנו כתושבים דורשים בדיקה כדי לראות מה זורקים באוויר.

פנינה תמנו: וביקשו מכם לשלם על כך?

פנינה תמנו: לא.

<דוריס ברנט: לא.

<דוריס ברנט: אמרו שמישהו צריך לשלם.

<שרון אטנר: הבדיקה נעשתה.

פנינה תמנו: מ-2010 את מריחה את הריח.

פנינה תמנו: אני רוצה שתתכנסי לכיוון של מה שקורה היום.

פנינה תמנו: הייתה תקופה שהריח הפסיק.

<דוריס ברנט: כן.

<דוריס ברנט: הייתה תקופה, לפני שנתיים.

<ציונה יונתן: לא הפסיקו.

<ציונה יונתן: פחתו.

<דוריס ברנט: היה פחות ריח.

<דוריס ברנט: לא כל יום וכל לילה.

<דוריס ברנט: בואי נגיד כל יומיים.

פנינה תמנו: וזה בעקבות הפנייה והצעדים שעשתה העירייה.

<דוריס ברנט: אני לא יודעת מה היא עשתה.

פנינה תמנו: מה קרה לאחרונה?

<דוריס ברנט: לאחרונה כל יום ראשון מ-8 בערב עד 8 בבוקר ביום שני, תמיד יש ריחות מאוד מאוד חזקים, כאילו זורקים כל מה שאספו במשך ארבעת הימים האחרונים בשבוע.

פנינה תמנו: זורקים בתחילת השבוע.

<דוריס ברנט: גם מיום שני לשלישי יש ריח חזק מאוד.

פנינה תמנו: תודה רבה לך.

פנינה תמנו: אני רוצה לשמוע את רחמי.

<דוריס ברנט: הוא לא הגיע.

פנינה תמנו: אלכסנדר.

<אלכסנדר יוסופוב: גם אני תושב קריית מנחם.

<אלכסנדר יוסופוב: אני עובד בחנות במרכז השכונה.

<אלכסנדר יוסופוב: שלשום הילד שלי אמר שיש לו ריח בחדר.

<אלכסנדר יוסופוב: הוא חשב שמשהו לא בסדר.

פנינה תמנו: כמה זמן אתה גר שם?

<אלכסנדר יוסופוב: 22 שנים.

פנינה תמנו: מתי אתה התחלת להרגיש את הריחות?

<אלכסנדר יוסופוב: מינימום ארבע שנים, ריח חזק.

פנינה תמנו: ארבע שנים אתם סובלים?

<אלכסנדר יוסופוב: מינימום ארבע שנים.

<דוריס ברנט: יש אנשים שבהתחלה לא שמו לב לריחות.

<אלכסנדר יוסופוב: מינימום ארבע שנים אבל זה יותר.

<אלכסנדר יוסופוב: פנינו לעיריית רמלה גם בנושא הריח שמגיע מהכלביות.

<אלכסנדר יוסופוב: הריח מגיע משני צדדי, מהצד הצפוני ומהצד הדרומי.

<דוריס ברנט: תחנת הסגר.

<שרון אטנר: של משרד החקלאות.

<אלכסנדר יוסופוב: כן.

<אלכסנדר יוסופוב: גם על זה דיברנו.

<אלכסנדר יוסופוב: פעם בשבוע יש ריח חזק משם.

פנינה תמנו: לפני שאני עוברת לארגונים וגם צריך להצטרף אלינו מנהל מפעל פוליבה.

פנינה תמנו: כמה מפעלים יש במקום?

פנינה תמנו: מישהו יכול להגיד?

<קריאה: אין ספור מפעלים.

<קריאה: אף אחד לא יודע.

פנינה תמנו: באזור הספציפי.

פנינה תמנו: אני את רמלה לא מכירה אבל באזור הספציפי שכנראה ממנו מגיעים הריחות, כמה מפעלים יש שם?

פנינה תמנו: אני משערת שעברתם מפעל מפעל, כך זה צריך להיות במדינה מתוקנת.

פנינה תמנו: אני רוצה לעבור למי שאמון על התחום במדינת ישראל ואמור להיות רגולטור בנושא הזה.

פנינה תמנו: אנשים כאן סובלים ארבע שנים וזה דבר מאוד לא פשוט.

פנינה תמנו: איך אפשר לתת לאנשים לחיות כך?

פנינה תמנו: תפנו אותם ותנו להם בתים בצפון תל אביב שם אין ריח, אבל להגיד שלא מצליחים להשתלט על דבר כזה?

פנינה תמנו: המשרד להגנת הסביבה, מי הנציג הבכיר?

<רועי טל: אני מהמשרד להגנת הסביבה, מחוז מרכז, בתפקידי מנהל צוות תעשיות.

<רועי טל: אני מתלבט.

<רועי טל: אני אומר קודם שאני מרגיש כאן איזשהו פספוס.

<רועי טל: תכף אני אפרט מה המשרד עשה אבל לאור הדיון, גם הדיון המקדים שהיה כאן ולאור הדברים שמועלים עכשיו, אם למשל יש איזשהו מידע ובמקרה משום מה ביום ראשון יש ריחות קשים, אפשר לתאם אתנו.

<רועי טל: אני למשל גר ברחובות, יחסית קרוב, וברגע שיש כזה ריח, אני יכול להגיע.

פנינה תמנו: ארבע שנים הם מנסים לתאם עם מישהו.

<רועי טל: אני לא יודע עם מי.

<רועי טל: אתי לא דיברו.

פנינה תמנו: צר לי, ארבע שנים.

פנינה תמנו: אני בטוחה שהם ניסו לפנות ולהגיע לכל גורם אפשרי.

פנינה תמנו: הדיון הזה לא מתבצע לשם הדיון.

פנינה תמנו: מכאן אנחנו נצא עם פתרונות לאנשים האלה, גם אם צריך לסגור מפעלים.

פנינה תמנו: לא יתכן שאלפי אנשים יחיו בטרור.

פנינה תמנו: טרור על הבריאות שלהם, טרור על החיים שלהם וכניסה למרחב הפרטי שלהם, לתוך הבית שלהם, כאשר ילד מתעורר מבוהל, כאשר הורה לא יודע מה לעשות וסוגר את התריסים.

פנינה תמנו: כל מי שאמון על העבודה, צריך לצאת מכאן מתוך הבנה אחת ששמים דד ליין כדי לפתור להם את הבעיה.

פנינה תמנו: שמים דד ליין ופותרים ולא אומרים חבל שיש כאן פספוס ולא ידענו על יום ראשון.

פנינה תמנו: אם צריך, שתהיה כאן נציגות של התושבים, נציגות של העירייה, נציגות של ועד המפעלים.

פנינה תמנו: אתם תשבו ואתם תפתרו את הבעיה כי קודם כל התושבים.

פנינה תמנו: עכשיו אתה יכול להמשיך.

<רועי טל: אני מסכים אתך.

<רועי טל: כנראה מה שעשיתי כאן עכשיו, הייתה טעות.

<רועי טל: אני אסביר קודם מה המשרד עשה.

<רועי טל: כמו שחבר הכנסת חנין אמר, מכתבים שאנחנו קיבלנו, ישבנו עליהם וגם היחידה הסביבתית עשתה עבודה וכך גם המשרד.

<רועי טל: אני יכול לפרט עבודה למשל שנעשתה מול המפעל פוליבה.

<רועי טל: בסוף 2012 הוזמנו לשימוע בעקבות אי עמידה בתנאים לרישיון עסק בעקבות ריחות, שאלה גם תלונות של התושבים וגם פעילות שהמשרד עשה ועשתה היחידה הסביבתית כאשר הוציאו צוותי הרחה עם דוחות ועם בדיקות שהראו שיש שם ריחות.

<רועי טל: לכן המפעל הגיע לשימוע.

<רועי טל: בעקבות השימוע הוא נדרש להקים מתקנים ולנקוט באמצעים לצמצום הריח והוא ביצע אותם.

<רועי טל: הוא הקים מערכת שנקראת מערכת וורטק.

פנינה תמנו: במה עוסק המפעל?

פנינה תמנו: לדעתי הגיע כבר נציג המפעל ואחר כך נעבור אליך.

<אהרן פוליבה: יצוא חומרי גלם מענף האפייה.

<דוריס ברנט: לבעלי חיים.

<אהרן פוליבה: לא.

פנינה תמנו: אנחנו ניכנס לזה אחר כך.

<רועי טל: כפי שאמרתי, לאחר השימוע, המפעל הקים אמצעים ומערכות לטיפול באוויר.

<רועי טל: לאחר כמה חודשים שהמערכת התחילה לעבוד, ראו שזה עדיין לא מספיק והמפעל נדרש לנקוט בעוד אמצעים והוא הקים עוד מערכת.

<רועי טל: בנוסף לזה, כל הפעילויות שהיו לו בחוץ, שהיו פוטנציאל ליצירת מטרדי ריח, שמן ודברים כאלה, הם סגרו בתוך מבנים סגורים וגם נקבע והמפעל נדרש לא לעבוד בשעות הלילה.

פנינה תמנו: האם היו קריטריונים שאתם הצבתם להם וכתבתם להם במה הם צריכים לעמוד בשנת 2010?

פנינה תמנו: זאת הייתה שנת 2010.

פנינה תמנו: נכון?

<רועי טל: לא.

<רועי טל: זה היה יותר מאוחר.

פנינה תמנו: 2012?

<רועי טל: התהליך שהתחלתי לתאר היה בסוף 2012.

פנינה תמנו: זה השימוע שבעקבותיו הם נקטו בצעדים כאלה ואחרים.

<רועי טל: נכון.

פנינה תמנו: אני הבנתי שהריחות התחילו ב-2008 עד 2010.

פנינה תמנו: ב-2012, אחרי שנתיים-שלוש שהם מצליחים לקבל איזה סוג של מענה בכך שאתם מזמינים לשימוע את מנהל המפעל.

פנינה תמנו: האם כל המסמכים האלה של מה שדרשתם, כל הדברים האלה קיימים?

<רועי טל: כן.

<רועי טל: בוודאי.

פנינה תמנו: תעבירו לוועדה.

פנינה תמנו: זה מאוד חשוב.

פנינה תמנו: אני רוצה שחברי הכנסת שהגישו את הבקשה לדיון מהיר, יעברו על המסמכים ותוכלו גם לעלות על ליקויים כאלה ואחרים.

פנינה תמנו: מעבר לעובדה שהמפעל עשה את הצעדים שנדרשים והיה פיחות בריח אבל הוא לא נעלם לחלוטין, מה עוד עשיתם?

פנינה תמנו: הרי יש מספר מפעלים.

פנינה תמנו: כמה מפעלים אמרנו שיש שם?

<שרון אטנר: בערך עשרה מפעלים גדולים באזור תעשייה ב' ועוד עשרה באזור תעשייה א'.

פנינה תמנו: אלה אותם אזורי תעשייה שקשורים?

<שרון אטנר: אלה שני אזורים נפרדים אבל לשניהם יש פוטנציאל להשפיע על השכונה.

פנינה תמנו: האם עברתם מפעל מפעל?

פנינה תמנו: עשיתם את המיפוי שנדרש כדי להבין מהיכן מגיע הריח?

<רועי טל: את המפעלים אנחנו מכירים.

<רועי טל: אני מדבר כאן על התמקדות של מפעל פוליבה שהריחות שלו מאוד אופייניים.

פנינה תמנו: אנחנו מבינים שהבעיה מתחילה מפוליבה.

פנינה תמנו: זה נרשם בפרוטוקול.

<קריאה: כן אבל לא רק.

<רועי טל: לא רק.

פנינה תמנו: בגלל שיש את ה-לא רק, האם עברתם מפעל מפעל ובדקתם את הגורמים הנוספים המהווים פוטנציאל לגרימת ריח?

<רועי טל: יש שם עוד מפעלים כמו מפעל איסקו שעוסק בהתכה.

<רועי טל: יש מפעלים שיש עליהם תנאים יותר מחמירים בעניין צפוי.

<רועי טל: זה מפעל שהוא בפיקוח מאוד מאוד צמוד שלנו.

פנינה תמנו: ומה נעשה אתם?

<רועי טל: יש להם דרישות ואנחנו מפקחים עליהם.

פנינה תמנו: אתם בדקתם האם יכול להיות שגם משם נובע הריח?

<ישראל אושר: כן.

<רועי טל: כן.

<רועי טל: בעקבות התנאים שהוצאנו - - -

פנינה תמנו: מתי בדקתם?

<קריאה: לא נראה לי שבדקו.

<ישראל אושר: אני מרכז תעשיות מחוז מרכז.

<ישראל אושר: צריך להבין שמ-2010 לערך, אני חושב שביצענו עשרות סיורים הן ביום והן בלילה.

פנינה תמנו: לא סיורים.

פנינה תמנו: אני שואלת אם עשיתם בדיקות.

<ישראל אושר: גם בדיקות.

<ישראל אושר: מפעל איסקו הוא מפעל טעון היתר.

<ישראל אושר: יש לו היתר פליטה.

<ישראל אושר: במסגרת היתר הפליטה נבדקו גם בעיות ריח.

<ישראל אושר: לא נמצא שום מקור ריח.

<ישראל אושר: אנחנו ביצענו עשרות סיורים באזורי התעשייה יחד עם היחידה הסביבתית בימים ובלילות, לפי תלונות, לפי חיתוכים כאלה ואחרים שעשינו.

פנינה תמנו: אתה הולך ומתכנס סביב מפעל פוליבה.

<ישראל אושר: קיימים ריחות אחרים.

<ישראל אושר: קיימים מקורות אחרים שלא תמיד הם קבועים ולא תמיד הם חוזרים על עצמם.

<שרון אטנר: לא תמיד הם ברמלה.

<ישראל אושר: לא תמיד עם מרמלה.

<ישראל אושר: לא תמיד אפשר לקבוע מטאורולוגית מאיפה הם הגיעו ואת המיקום שלהם.

פנינה תמנו: כן, אבל לא תמיד זאת לא תשובה כי בסוף יש ריח שמגיע לבתים של האנשים.

פנינה תמנו: אנחנו צריכים שתאתרו את המקור.

פנינה תמנו: לא תמיד, זה אומר שאין מה לעשות, יש כעשרים מפעלים, פעם יבוא מזה ריח ופעם מהשני ואחר כך יבוא מהשלישי.

פנינה תמנו: זאת לא תשובות מקצועיות.

פנינה תמנו: אני רוצה לדעת.

פנינה תמנו: אתם בסוף כמשרד חייבים לאתר את המקור ואם אלה כמה מקורות, אתם תצטרכו לטפל בכמה מקורות אלא אם כן אתה בא ואומר לי שהמקור מבחינת

פנינה תמנו: כם הוא מפעל פוליבה ושם תעשו את כל המיקוד שלכם.

פנינה תמנו: אולי צריך להעביר את פוליבה?

<ישראל אושר: יחד עם זאת, כמו שהתחלתי להגיד - - -

פנינה תמנו: לא.

פנינה תמנו: אתה תתייחס לדברים שלי.

<ישראל אושר: אני מתייחס לדברים שלך.

<ישראל אושר: המקור הוודאי היחיד שמצאנו עד היום שחוזר על עצמו ובאופן ודאי וידאנו כי הוא אכן גורם למטרדי ריח, זה מפעל פוליבה על מחלקותיו.

<קריאה: ותחנת ההסגר.

<ישראל אושר: ותחנת ההסגר שדי קל למצוא את המקור.

<ישראל אושר: תחנת ההסגר החקלאית שנמצאת מהצד השני של השכונה.

פנינה תמנו: ממנה נובע הריח.

<ישראל אושר: כן.

<ישראל אושר: יש תחנת הסגר של משרד החקלאות.

<ישראל אושר: הריח שונה לחלוטין והוא מאוד מאופיין.

פנינה תמנו: היה שימוע ב-2012.

פנינה תמנו: מה נעשה בעקבותיו?

<ישראל אושר: היה גם שימוע קודם, ב-2011, בין היתר גם בנושא ריח.

<ישראל אושר: אז הוחלט על התקנת מערכת ראשונה.

<ישראל אושר: ב-2012 הבנו – אחרי שעשינו שוב סבב נוסף – שעדיין יש לנו בעיה ושם כבר הוחלט על מערכת נוספת שתיתן השלמה.

<ישראל אושר: המערכת שנמצאת היום, אחרי כל השלבים שעברנו, היא מערכת שנותנת מענה לכל שלבי הייצור, מקבלת חומר הגלם עד להעמסה והוצאה מהמפעל.

פנינה תמנו: אבל בסוף היא לא נותנת מענה לריח שמגיע אל התושבים.

<דוריס ברנט: נכון.

<דוריס ברנט: אנחנו עדיין מריחים.

<ישראל אושר: מה שאנחנו יודעים היום זה שכמות המטרדים וכמות הריח שיוצאת היום, מספר הפעמים שאנחנו יכולים לסקור, פחתה.

פנינה תמנו: אתה גר שם?

<ישראל אושר: לא.

פנינה תמנו: אומרים לך התושבים, ואנחנו מאמינים לתושבי מדינת ישראל, שיש ריח.

פנינה תמנו: אנחנו צריכים לשרת את תושבי מדינת ישראל.

דב חנין: הם לא סתם מגיעים לכנסת.

פנינה תמנו: הבן אדם מספר לך על הבן שלו שקם אתמול בבוקר ואמר שיש ריח והוא נלחץ.

פנינה תמנו: אני אומרת לך שאתם נתתם מענה אבל זה מענה לפי הספר.

פנינה תמנו: מה שאומרים בספר, לתת עוד מערכת ועוד מערכת.

פנינה תמנו: אני לא אומרת שלא פעלתם בצורה נכונה אבל ככל הנראה גם המפעל וגם אתם עשיתם כל מה שאתם יכולים, אבל כשכל מה שאתם יכולים לעשות נעשה ולא נותן פתרון, אתם מובילים לכך שאם לא תעשו עוד פעולות שימנעו את הריח, המסקנה תהיה שפשוט צריך לסגור את המפעל או להעביר אותו למקום אחר.

פנינה תמנו: הרי אתם לא יכולים לצפות כשאתם לא גרים שם ולומר שאתם עשיתם מה שיכולתם לעשות ואילו התושבים חיים את החיים האלה.

<ישראל אושר: מחוז מרכז של המשרד להגנת הסביבה נמצא ברמלה, במרחב של כמה מאות מטרים מהשכונה.

<ישראל אושר: רוב האנשים במחוז נמצאים במשך השבוע כמעט כל שעות היום.

<ישראל אושר: היחידה הסביבתית נמצאת גם ביום וגם בלילה, גם הפקחים שלה הוכשרו לצוותי מריחים על מנת להכיר ולהבין מה מקור הריח.

<ישראל אושר: הניסיון לתת מענה הוא ניסיון שנמשך כבר כמה שנים.

<ישראל אושר: אנחנו עדיין לא פתרנו את הבעיה עד הסוף אבל הפתרונות שעד היום ניתנו נתנו מענה מסוים לכמות התלונות.

פנינה תמנו: כן, התושבים גם אמרו את זה.

פנינה תמנו: הם אמרו שהיה פיחות בריח בתקופה מסוימת עד ששוב הריח התגבר בימים מסוימים.

פנינה תמנו: אני חושבת שאצלכם לא קשה באמת למצוא את האקדח המעשן - אתם אומרים שאיתרתם אותו – במיוחד שהם נותנים לכם זמנים מדויקים.

פנינה תמנו: הם עושים לכם ממש את מרבית העבודה.

פנינה תמנו: הם ממקדים אתכם, יש כאן תושבים ערניים שארבע שנים מנסים למצוא את המענה.

פנינה תמנו: מה המסקנה?

פנינה תמנו: מה כרגע?

פנינה תמנו: מה הלאה?

פנינה תמנו: בקצרה כי אני רוצה לשמוע את הארגונים שפועלים בתחום.

<רועי טל: אני אומר כמה מלים בקצרה.

<רועי טל: אנחנו אמנם לא תושבי רמלה אבל אני נמצא ועוד רבים מעובדי המשרד נמצאים כחצי מהיום ברמלה.

<רועי טל: העובדים שלנו אמרו שיש ריחות ולא מעט פעמים היינו יוצאים גם למפעל הזה וגם לאזור כדי לנסות לאתר את הריחות.

<רועי טל: זאת אומרת, אנחנו אמנם לא תושבי רמלה אבל אני אישית נמצא כמעט חמישה ימים בשבוע, 11-12 שעות ברמלה.

פנינה תמנו: מצוין.

פנינה תמנו: בשביל זה אתה מקבל משכורת.

<רועי טל: נכון.

<רועי טל: אנחנו נמצאים ומשתדלים לפעול עד כמה שיותר.

<רועי טל: עוד שני דברים בקצרה.

<רועי טל: האחד, הנושא של ריח הוא נושא מאוד מאוד מורכב ומאוד קשה לטפל בו.

<רועי טל: זה לא כמו שאני דוגם ארובה ואני רואה שהוא חורג.

<רועי טל: שנית, אם יש לי מפעל פוליבה שאני מנסה לטפל בו, קל לי כי אלה ריחות מאוד אופייניים.

<רועי טל: בזמנו היו תלונות על ביוב וגם הנושאים האלה טופלו.

<רועי טל: לפעמים יש שריפות בשטחים כששורפים כל מיני דברים.

<רועי טל: זה נכון ואנחנו צריכים להמשיך לעבוד, אבל אני לא סתם אומר שהבעיה היא לא קלה לפתור אותה.

פנינה תמנו: לרגע לא אמרתי שהבעיה קלה.

פנינה תמנו: בגלל שמדובר בבעיה מתמשכת שהיא פרוסה על פני לא מעט שנים, בסוף צריך להגיע גם למסקנות.

פנינה תמנו: אנחנו צריכים לדעת ולהחליט האם אפשר לטפל בבעיה או אי אפשר לטפל בבעיה.

פנינה תמנו: בסוף צריך להחליט.

פנינה תמנו: אי אפשר שהאנשים היקרים האלה יחכו לתשובה ולמענה שלא מגיע, במיוחד שהבוקר קמנו להודעה שאולי אנחנו הולכים לבחירות אבל יכול להיות שגם אתה מחר לא תהיה בתפקיד שלך או בעוד שנה או בעוד שנתיים.

פנינה תמנו: אי אפשר.

פנינה תמנו: הם יצטרכו להתנהל מול בירוקרטיה כשהם לא מקבלים מענה.

פנינה תמנו: אני רוצה לשמוע מסקנות.

פנינה תמנו: בסופו של דבר צריך לצאת מהדיון הזה עם הפנים לפתרון הבעיה.

<רועי טל: אם את כבר מכוונת למסקנות, זה כמו שפתחתי את דבריי ואמרתי שאנחנו מטפלים במקורות שנראים לנו.

<רועי טל: הבעיה, לדברי התושבים, עדיין מתקיימת.

<רועי טל: אני אשמח מאוד שהמשרד שלנו – אמנם בהובלת מנהל המחוז – יקיים אתם דיון ראשון ולאחר מכן לקבוע לוחות זמנים לגבי מה עושים ומה מחליטים ולבצע דיונים תקופתיים.

<רועי טל: ברגע שיש ריחות כמו בלילה, אני יכול לקפוץ ולאפיין את הריח ולראות האם זה באמת פוליבה או מקור אחר שאנחנו מכירים אותו.

פנינה תמנו: אני חושבת שזה רעיון מאוד טוב.

פנינה תמנו: אני חושבת שעם נציגות התושבים חשוב שחברי הכנסת ילוו אותם ובאמת אולי להגיע לפגישות או אולי לקיים פגישות חוזרות בכנסת.

פנינה תמנו: כך העניינים יתבצעו יותר מהר.

<ציונה יונתן: אני חושבת שזה עוד פעם לטחון מים.

<ציונה יונתן: ארבע שנים אנחנו מדברים על זה שיש ריחות חזקים.

<ציונה יונתן: אנחנו יודעים מהיכן הם באים.

<ציונה יונתן: מה יעזרו הדיונים האלה?

<ציונה יונתן: לאן אנחנו מתקדמים?

פנינה תמנו: בסוף יגיעו להחלטות, גם אם צריך להגיע להחלטות קשות.

<ציונה יונתן: אנחנו יודעים שבכל דיון אנחנו נדבר על אותו דבר.

<ציונה יונתן: יש ריחות ואנחנו לא מוכנים להתמודד עם זה.

פנינה תמנו: מנהל מפעל פוליבה.

פנינה תמנו: שלום.

פנינה תמנו: אני רוצה לשמוע אותך ואחר כך נעבור לאדם טבע ודין.

<אהרן פוליבה: שלום וברכה.

<אהרן פוליבה: אנחנו יושבים באזור התעשייה הזה כבר עשרים שנים.

<אהרן פוליבה: אני מזמין את כל הנוכחים בדיון לבוא לביקור אצלנו ולראות איך נראית התעשייה שכל כך מנסים לנגח אותה.

<אהרן פוליבה: כל התושבים שיושבים כאן מוזמנים לבוא ולעשות סיור במפעל כדי לראות אם אנחנו המקור לריח.

<ציונה יונתן: עשינו והרחנו.

<אהרן פוליבה: אותי אף אחד לא ביקר.

<אהרן פוליבה: אף אחד מכם לא ביקר במפעל.

<ציונה יונתן: ביקרנו במפעל אדולק.

<אהרן פוליבה: לא אתי.

<אהרן פוליבה: אתם מוזמנים לבוא ולראות מה עשינו.

<אהרן פוליבה: המפעל אדולק שלנו, יש בו פוטנציאל ריח.

<אהרן פוליבה: אנחנו עובדים בשיתוף פעולה מלא עם איכות הסביבה.

<אהרן פוליבה: איכות הסביבה חשובה לנו לא פחות מכל תושב אחר.

<אהרן פוליבה: יש לנו שכנים באזור התעשייה שבהתחלה סבלו מזה ואנחנו מטפלים ונטפל בכל ההנחיות שנקבל.

<אהרן פוליבה: אנחנו עומדים בכל חוק ובכל תקנה.

פנינה תמנו: אבל איך אתה מטפל בזה שעדיין יש ריח?

<אהרן פוליבה: עוד שני משפטים וסיימתי.

<אהרן פוליבה: כבר שנתיים אנחנו לא עובדים בלילה.

<אהרן פוליבה: רוב הריחות הם מ-2 עד 6.

<אהרן פוליבה: אנחנו לא עובדים בלילה.

<אהרן פוליבה: אין לנו אחות, אז איך יכול להיות?

פנינה תמנו: המשרד להגנת הסביבה אומר לך שמבחינתם אתה המקור, אלא אם כן תצביע על עוד מקורות.

<אהרן פוליבה: זה לא התפקיד שלי להצביע על עוד מקורות.

פנינה תמנו: למה?

פנינה תמנו: אם המשרד טוען שאתה לא, למרות שזה לא התפקיד שלך, יש לך כאן מוטיבציה.

פנינה תמנו: דווקא רעיון לא רע, שהמפעלים יעשו תחרות ויצביעו על המקורות.

דב חנין: אדוני אומר לנו שבמשך שנתיים המפעל לא עובד בלילה.

דב חנין: בפני יש תלונה שביום ה-6 באוגוסט 2013, כלומר, לפני שנה, בשנה שעברה, היה סיור של התושבים במפעל יחד עם פקח היחידה הסביבתית ברמלה והתברר שהמפעל פעל באותה עת בשעות בהן לא הייתה אמורה להתבצע בו כל פעילות.

דב חנין: איך זה מסתדר?

<אהרן פוליבה: אני אסביר.

פנינה תמנו: האם זה נכון?

פנינה תמנו: שיקרת לפרוטוקול?

<אהרן פוליבה: אני לא אשקר לעולם, לא לפרוטוקול ואפילו לא לאשתי.

דב חנין: קודם כל לא לאשתך, אני מקווה.

<אהרן פוליבה: מאשתי אני מפחד יותר מאשר מהפרוטוקול.

<אהרן פוליבה: אני רוצה לומר שמפעל פוליבה, יש בו הרבה מחלקות.

<אהרן פוליבה: אתם כרגע מתרכזים במחלקת האדולק שהיא הפוטנציאל ריח.

פנינה תמנו: אתה המנהל של כל המחלקות?

<אהרן פוליבה: אני מנהל של כל המפעל.

פנינה תמנו: תודה רבה.

פנינה תמנו: אנחנו לא מדברים עכשיו על מחלקות.

פנינה תמנו: אתה מעביר את האחריות ל-ש.ג.?

<אהרן פוליבה: אני ה-ש.ג.

<אהרן פוליבה: במפעל שלי אין ש.ג.

פנינה תמנו: אז מה אתה אומר שיש לך כמה מחלקות?

פנינה תמנו: זה לא משנה.

פנינה תמנו: הוא אומר לך כאן שיש פקח ויש רישומים.

<אהרן פוליבה: מפעל אדולק, ב-6 באוגוסט לא עבד.

<אהרן פוליבה: נקודה.

<אהרן פוליבה: הוא לא עבד בלילה, חד וחלק.

פנינה תמנו: הפקח שיקר?

<אהרן פוליבה: הפקח לא שיקר.

פנינה תמנו: אני לא מצליחה להבין.

<אהרן פוליבה: תנו לי להשלים משפט.

<אהרן פוליבה: יש מחלוקת.

<אהרן פוליבה: המחסן עובד 24 שעות.

<אהרן פוליבה: כשהוא בא, הוא ראה מלגזות נוסעות.

<אהרן פוליבה: המחסן עובד 24 שעות ביממה ונותן שירות ללקוחות.

<אהרן פוליבה: מה קשור המחסן לאדולק?

<אהרן פוליבה: הפקח הספציפי שבא לא יודע מה זה אדולק.

פנינה תמנו: אהרן, אתה נראה לי בחור נחמד.

<אהרן פוליבה: תודה.

פנינה תמנו: יש ריח.

פנינה תמנו: המשרד להגנת הסביבה אומר שזה אתה למרות שהם מעידים לזכותך שאתה ביצעת כל מה שביקשו ממך אחרי השימוע ב-2012 אבל יש ריח.

<אהרן פוליבה: לתושבים.

פנינה תמנו: לתושבים.

פנינה תמנו: אתה גר שם?

<אהרן פוליבה: אבל זה בלילה.

<אהרן פוליבה: אני לא עובד בלילה.

<אהרן פוליבה: תגידו לי מה לעשות שלא עשיתי ואני אעשה.

פנינה תמנו: המשרד להגנת הסביבה, אני רוצה שתשיב על הטענות שלו.

פנינה תמנו: אתם מצד אחד אומרים שהוא האקדח המעשן, שהוא המקור מבחינתכם.

<רועי טל: לא.

פנינה תמנו: אני שואלת את השאלות שלי באופן ברור מאוד.

פנינה תמנו: אני שאלתי אם בדקתם מפעלים אחרים, אמרתם אחרי מיפוי, ככל הנראה, סוג הריח הזה, השעות – זה הם.

פנינה תמנו: עכשיו אני שואלת אותך שאלה.

פנינה תמנו: האם העובדה שהם לא עובדים – אני עדיין חושבת שריח יכול להיות גם לא בזמן עבודה, אבל אני לא בעלת מקצוע ובוודאי לא מבינה בזה אבל הוא אומר כאן שזה לא הוא בכלל.

פנינה תמנו: בדקתם את זה שזה לא הוא מתוך עשרים המפעלים?

<רועי טל: התשובה יותר מורכבת מהשאלה.

<רועי טל: יש כמה דברים.

<רועי טל: יש גם שעות שהמפעל עובד כי אלה השעות שהוא עובד וזה מטופל.

<רועי טל: ציינתי קודם, אם אני לא טועה, גם לפרוטוקול שיש לפעמים גם מקורות אחרים כמו שריפות בשטחים פתוחים.

<רועי טל: לא אמרתי שהוא המקור היחידי.

<רועי טל: המפעלים שבדקנו, המפעלים האחרים, למיטב הבדיקה שלנו – ונעשתה בדיקה מקיפה – הם לא מייצרים מקורות ריח.

פנינה תמנו: כמה אנשים יושבים על התיק הזה?

<רועי טל: כמה אנשים במחוז?

<רועי טל: הצוות הרלוונטי, שלושה-ארבעה אנשים.

פנינה תמנו: אתם צריכים לעלות הילוך.

פנינה תמנו: יש לכם כאן בעיה שאתם לא מצליחים להשתלט עליה.

פנינה תמנו: נראה לי שאתם בעצמכם לא מבינים מה המקור אבל בוודאי שיש שריפות בשטחים פתוחים וביוב אבל זה לא עושה ריח שמכניס אנשים למצב כזה.

<אהרן פוליבה: המפעל קיים מ-2011 והריח מ-2007.

פנינה תמנו: אדוני, את כל הסתירות האלה אתה צריך להציג למשרד האמון ואתה רואה, הם יושבים לידך.

<אהרן פוליבה: אני מטפל במפעל שלי.

<אהרן פוליבה: למפעל שלי היה פוטנציאל ריח.

<אהרן פוליבה: אנחנו עשינו כמה שגיאות בהתחלה ולא התייחסנו מספיק ברצינות.

<אהרן פוליבה: שרון אמרה שהרווחנו ביושר את היחס שאנחנו מקבלים.

<אהרן פוליבה: אני מקבל את זה.

<אהרן פוליבה: התנצלתי בפני כל הגורמים, כולל התושבים.

<אהרן פוליבה: מאותו רגע לקחנו החלטה, השקענו 2.6 מיליון שקלים רק בנושא הריח בשנתיים האחרונות, הפסקנו לעבוד בלילה אבל התושבים, ברגע שיש ריח, זה פוליבה.

<ציונה יונתן: כי זה אותו ריח.

<אהרן פוליבה: מה אני יכול לעשות?

<ציונה יונתן: זה אותו ריח של פוליבה.

<ציונה יונתן: אני אישית הייתי שם וזה ריח של פוליבה.

פנינה תמנו: הטענות שלך נרשמו.

<אהרן פוליבה: המפעל קיים מ-2011 והריח היה ב-2007.

<ציונה יונתן: הריח מגיע מהמפעל שלך.

פנינה תמנו: מפעל פוליבה, הטענות שלך נרשמו.

פנינה תמנו: אני עכשיו חוזרת למי שאמון על העבודה, המשרד להגנת הסביבה.

פנינה תמנו: אני אומרת לכם שכרגע נדמה שאתם לא משתלטים על הבעיה.

פנינה תמנו: האמת, אמר את זה נכון מנהל פוליבה, זה לא התפקיד שלו להצביע על מקורות אחרים.

פנינה תמנו: כרגע אנשים לא יכולים לגור כך.

<פולה אורנשטיין: אני עובדת באגף לאיכות אוויר במשרד להגנתה סביבה וממונה על הנושא במשרד.

<פולה אורנשטיין: שמעתי את כולם ואני מבינה את הסבל של התושבים אבל אני רוצה לומר כמה מלים בנושא ריח.

<פולה אורנשטיין: חוש הריח של האדם - - -

פנינה תמנו: סליחה, כאן לא מסבירים לאנשים ברפואה ובבריאות.

פנינה תמנו: נתתי לך את רשות הדיבור למרות שאני צריכה לעבור לארגון אדם טבע ודין ואת מתחילה להסביר להם מה זה ריח ומה זאת בריאות.

דב חנין: הם יודעים מה זה.

פנינה תמנו: בשביל זה הייתי מזמינה רופא ולא את המשרד להגנת הסביבה.

פנינה תמנו: תודה רבה.

פנינה תמנו: אלא אם כן יש לך משהו אחר להגיד.

<פולה אורנשטיין: אנחנו עוקבים אחרי כל הנושא של הריח ברמלה ואנחנו שותפים עם המחוז לטיפול בפוליבה.

פנינה תמנו: מה התפקיד שלך?

<פולה אורנשטיין: אני אחראית על נושא ריחות במשרד להגנת הסביבה.

פנינה תמנו: אם את אחראית על ריחות, את צריכה להסביר להם שהם חייבים לפתור את מקור הריח שם.

<פולה אורנשטיין: אנחנו פועלים ביחד עם המחוז כדי לפתור את הבעיה ולהתאים את המערכת למניעת ריח.

<פולה אורנשטיין: יחד עם המחוז אני ביקרתי בלילה באזור רמלה, מ-12 בלילה עד 3 לפנות בוקר, ביקרנו ליד המפעל כאשר המפעל עוד עבד בלילה והיה לו תהליך שפלט לאוויר.

<פולה אורנשטיין: ביקרנו ליד המפעל, היה ריח.

<פולה אורנשטיין: ביקרנו שלוש שעות ברחובות של רמלה, היינו ארבעה אנשים, ולא הרגשתי שום ריח.

פנינה תמנו: זאת אומרת שהם משקרים.

<פולה אורנשטיין: לא.

פנינה תמנו: תודה.

<פולה אורנשטיין: תני לי להשלים את הדברים.

פנינה תמנו: לא.

פנינה תמנו: שמעתי.

פנינה תמנו: תודה.

פנינה תמנו: אדם טבע ודין.

פנינה תמנו: יש לנו בדיוק עוד חמש דקות ואני רוצה להשאיר זמן לסיכומים.

פנינה תמנו: כמי שמכירים יותר את התחום, תחשבו אם יש לכם המלצה כלשהי לוועדה.

פנינה תמנו: בטוח הבעיה הזאת צריכה להיפתר.

דב ליפמן: אם מי שיכול להסביר את הפער בין 2007 ל-2011.

דב ליפמן: אנחנו שמים את כל הדגש על המפעל שלו.

פנינה תמנו: בסדר.

פנינה תמנו: אנחנו נשמע את שרון ולפני הסיכום היא תיתן לנו הסבר.

<אריה פרידסון: אני מאדם טבע ודין.

<אריה פרידסון: כמה נקודות קצרות.

<אריה פרידסון: אנחנו מטפלים בסיפור מאז התלונות שהגיעו אלינו ב-2011.

<אריה פרידסון: השורה התחתונה, מותר להגיד אחרי הדיון הזה, היא שלמרות הצעדים שננקטו – ויש לנו הרבה כבוד לפעילות של המשרד ושל העירייה – הבעיה עדיין לא טופלה כמו ששמענו היום מהתושבים הנפגעים ועדיין צריך לטפל בה.

<אריה פרידסון: כמה נקודות לגבי האימפוט שלנו.

<אריה פרידסון: קודם כל, הנושא של בריאות הציבור, נושא שנגעו בו קצת בתחילת הדיון.

<אריה פרידסון: אמנם זה נושא של ריחות וזה מאוד לא נעים בבוקר והילדים שואלים, אבל מה שהרבה יותר מדאיג מזה, זה הנושא של מה מסתתר מאחורי הריחות האלה.

<אריה פרידסון: השורה התחתונה לגבי זה היא שאנחנו לא יודעים ואנחנו לא יודעים כי למיטב ידיעתנו לא נעשה ניטור רציני של איכות האוויר ואנחנו לא יודעים באיזה חומרים מדובר.

<פולה אורנשטיין: נעשה.

<אריה פרידסון: אם כן, יפה.

<אריה פרידסון: זה מוביל אותי לנקודה השנייה והיא שאין שקיפות במידע.

<אריה פרידסון: מספר רב של פעמים לאורך ההתכתבות המאוד מאוד ארוכה שלנו עם גורמים במשרד להגנת הסביבה ובעירייה ביקשנו בצורה חוזרת ונשנית את הנתוני ואת דוחות הבדיקות.

<פולה אורנשטיין: יצא דוח ואתם תקבלו אותו.

<אריה פרידסון: אנחנו נשמח מאוד, אבל עד עכשיו, למרות הבקשות החוזרות והנשנות שלנו, לא קיבלנו.

<אריה פרידסון: אין לנו מספיק מידע.

<אריה פרידסון: אנחנו לא באים לנגח לא את המפעל, לא את העירייה ולא את התעשייה אלא אנחנו באים לנסות לעזור לתושבים ואנחנו נתקלים באיזשהו חוסר שיתוף פעולה שפשוט לא עוזר לאף אחד.

<אהרן פוליבה: למה לא באתם לבקר בשטח?

<אריה פרידסון: נציג שלנו היה בשטח, נסע באמצע הלילה.

<אהרן פוליבה: אתה מוזמן.

<אריה פרידסון: אולי אני אם אגיע, אבל לא זאת הנקודה אותה אני מנסה להבהיר.

פנינה תמנו: לסיכום.

<אריה פרידסון: נקודה אחרונה, לגבי הזיהוי של מקור הריח.

<אריה פרידסון: יכול להיות שיש סימני שאלה ויש הרבה מקורות שונים.

<אריה פרידסון: יכול להיות.

<אריה פרידסון: אבל לא יתכן שמעבירים את נטל האחריות לגבי זה על התושבים.

<אריה פרידסון: לרשויות יש את הסמכויות, לרשויות יש את הכלים וזאת הציפייה שלנו מהן, לבוא ולעשות ולטפל.

<פולה אורנשטיין: עושים.

<אריה פרידסון: אנחנו נשמח מאוד ונשמח שישתפו אותנו.

<פולה אורנשטיין: הריח שאתם מריחים הוא ביום ראשון בלילה וביום שני בלילה זה אותו ריח עליו אתם מתלוננים ומדברים?

<פולה אורנשטיין: זה לא ריח אחר?

<פולה אורנשטיין: זה אותו ריח?

<ציונה יונתן: זה אותו ריח.

פנינה תמנו: בגלל שתהיה פגישה בקרוב עם המשרד ואנחנו נדאג שכל השאלות יישאלו שם.

פנינה תמנו: שרון, במשפט תתייחסי לשאלה של חבר הכנסת ליפמן שאני חושבת שהיא שאלה חשובה.

<שרון אטנר: כל הנושא של המפעלים מטופל ויטופל ואפילו ביתר שאת.

<שרון אטנר: אני מבקשת את עזרת הבית הזה בטיפול בשני מקומות ריח אתם אנחנו לא יכולים להתמודד כאשר המקום הראשון הוא תחנת ההסגר של בעלי חיים.

<שרון אטנר: שישים אחוזים מכמות הבקר שמגיע למדינת ישראל להסגר מגיעה לשכונת קריית מנחם בגין.

<שרון אטנר: זאת תחנה של משרד החקלאות.

פנינה תמנו: נרשם.

<שרון אטנר: המקום השני זאת אותה שכונת דהמש בה מתגוררים תושבים שהמועצה האזורית עמק לוד לא מכירה בהם ולהערכתי הם שורפים את הפסולת כי אף אחד לא מפנה להם אתה.

פנינה תמנו: לענייננו.

פנינה תמנו: לשאלת חבר הכנסת דב ליפמן.

<שרון אטנר: הוא שאל על מקורות ריח נוספים.

<שרון אטנר: לא?

פנינה תמנו: לא.

דב חנין: הוא שאל על ההבדל בין 2007 ל-2011.

<שרון אטנר: מחלקת אדולק בפוליבה הוקמה בסוף 2010, תחילת 2011.

<שרון אטנר: אני חושבת.

<שרון אטנר: אנחנו לפני זה שכרנו דוקטורית שעוסקת בנושא של ריח והיא עשתה סיבוב בכל המפעלים וגם אחרי הפגישה עם ראש העיר הייתה חברה שעשתה.

<שרון אטנר: אף אחד לא חסך כאן כסף.

<שרון אטנר: העסקנו את דוקטור רבקה קולטון שהיא מומחית לנושא ריח.

<שרון אטנר: היא הסתובבה בלילות והיא הוציאה לנו דוח שמקור הריח אינו ברמלה.

<שרון אטנר: אחר כך, אחרי שהייתה ישיבה, אחרי שכבר הוקם מפעל פוליבה, העסקנו עוד חברה, חברת מדידות בשם גלית, שגם לא מצאה מקור ריח אבל זאת אחת הבעיות שאתה מביא מישהו - וזה גם מה שאמרה פולה – שהיום הוא מגיע ואין ריח, אבל אתמול היה ומחרתיים היה.

<שרון אטנר: זה סיפור לא פשוט.

<שרון אטנר: אני מאוד מבינה ללבם.

<שרון אטנר: אני גם מכירה את התושבים.

<שרון אטנר: אני חושבת שכן יש הטבה בלילה ואני מסתובבת הרבה בלילות אבל העסק לא נגמר לחלוטין.

<שרון אטנר: אנחנו נטפל במפעלים, אנחנו נשים שם יותר דגש, גם המשרד להגנת הסביבה ואני מבקשת מהבית הזה לטפל בשתי הבעיות שאנחנו כעירייה ומשרד לא יכולים לטפל בהן.

<שרון אטנר: אני מקווה שבאמת נראה חיוך על פני התושבים.

פנינה תמנו: חבר הכנסת חנין, לפני שאני מסכמת, האם יש לך משהו להוסיף?

דב חנין: כן.

דב חנין: תודה גברתי יושבת הראש ותודה על הדיון המאוד יעיל והמאוד ממוקד הזה.

דב חנין: אני רוצה להציע כמה נקודות לסיכום הדיון שלנו.

דב חנין: הנקודה הראשונה.

דב חנין: התמונה שאנחנו רואים היא תמונה בלתי אפשרית.

דב חנין: אנחנו שומעים שנעשים מאמצים אבל מה שאותנו מעניין זה מבחן התוצאה.

דב חנין: אנשים לא צריכים לסבול ממפגעי ריח, בטח לא ממפגעי ריח כל כך קשים.

דב חנין: לכן במבחן התוצאה, המאמצים עד עכשיו לא הצליחו וצריך לעשות את המאמצים כדי להשיג את התוצאה.

דב חנין: הנקודה השנייה.

דב חנין: אנחנו חוששים שמאחורי הסירחון יש בעיות נוספות.

דב חנין: ריח לפעמים מעיד על משהו שמסריח ומה שמסריח יכול להיות גם מאוד מזיק ואפילו מאוד מסוכן.

דב חנין: לכן גם בזה צריך לטפל בדחיפות.

דב חנין: הדרישה שלנו מהמשרד להגנת הסביבה היא שהוא ייצר תכנית רוחבית.

דב חנין: יש הרבה מפגעים אתם אומרים, בסדר גמור.

פנינה תמנו: תכנית רוחבית ממוקדת לאזור הזה.

דב חנין: ממוקדת לאזור הזה.

דב חנין: מפעלים, מקורות ריח אחרים.

דב חנין: אתם צריכים לבוא עם תכנית רוחבית, לראות למה עיריית רמלה צריכה להידרש בעזרת מנגנוני רישוי העסקים שבידיה ומה צריך לדרוש מגורמים אחרים.

דב חנין: מבחינת גורמים אחרים, אני חושב שסומנו כאן שני גורמים שגם אליהם צריך לפנות.

דב חנין: צריך לפנות למשרד החקלאות בעניין תחנת ההסגר של בעלי חיים.

דב חנין: אכן זה כנראה מסריח וצריך גם בזה לטפל.

דב חנין: המשרד להגנת הסביבה, אגב, יש לכם סמכויות בעניין הזה.

דב חנין: יש לכם הרבה סמכויות למרות שזה משרד ממשלתי אחר.

דב חנין: בנוסף לכך הסיפור של דהמש.

דב חנין: אנחנו צריכים לפנות למועצה האזורית לוד ולדרוש ממנה פינוי אשפה מסודר, אם הם מכירים או לא מכירים שזה ויכוח אחר.

דב חנין: כרגע יש שם אנשים והאנשים האלה צריכים לקבל שירותי פינוי אשפה ובטח הם לא יכולים להיות מקור של מפגע של כל האזור מסביב.

פנינה תמנו: תודה רבה.

פנינה תמנו: פספסתי את המשפט האחרון שלך.

דב חנין: המשפט האחרון שלי היה פינוי אשפה.

דב חנין: הדרישה ממועצה אזורית עמק לוד לבצע שירותי פינוי אשפה סדירים ותקינים משכונת דהאמש.

דב חנין: שימשיכו את הוויכוחים מה צריך לעשות שם בעתיד, אבל כרגע לפנות אשפה בצורה תקינה ולא לייצר מפגע לכל האזור.

פנינה תמנו: השאלה אם יש יכולת לאכוף את זה.

<שרון אטנר: אין.

פנינה תמנו: רק משרד הפנים.

<שרון אטנר: גם מפעלי המתכות שיש שם.

<שרון אטנר: אין רישוי עסק.

<שרון אטנר: אין שם כלום.

דב חנין: זה נופל בין הרבה כיסאות של הרבה משרדים.

פנינה תמנו: אני חושבת שכדאי מאוד לקיים דיון נפרד בסיפור הספציפי הזה של דהמש.

דב חנין: אם יהיה לנו זמן לפני הבחירות, אני מאוד אשמח, אבל אני מציע שבינתיים נתייחס לזה.

פנינה תמנו: אנחנו מקבלים משכורת גם בזמן הבחירות.

פנינה תמנו: אפשר להמשיך לפעול למען הציבור.

דב חנין: ליושבת ראש הוועדה יש פריימריס.

דב חנין: זאת הבעיה שלנו.

דב חנין: לכן אני אומר שאני בעד הצעתה של גברתי לקיים דיון נפרד על נושא דהמש.

דב חנין: אני מציע שבינתיים אנחנו נכלול את הקריאה הזאת כבר בסיכום של היום.

פנינה תמנו: קריאה למשרד הפנים?

דב חנין: כן.

דב חנין: קריאה למשרד הפנים.

פנינה תמנו: האם, היועצת המשפטית, אני יכולה לעשות את זה?

פנינה תמנו: בסדר גמור.

פנינה תמנו: חבר הכנסת ליפמן.

דב ליפמן: אם אנחנו דורשים משהו מהמשרד להגנת הסביבה, אולי נקבע תאריך.

דב ליפמן: אנחנו רוצים לשמוע יעדים.

פנינה תמנו: נכון.

פנינה תמנו: יעדים ברורים כדי שזה לא יתפרס על עוד ארבע שנים למרות עוד שלושה חודשים תפגשו אותנו כאן שוב עם דיון מהיר בנושא.

דב חנין: יש לך עוד איזו הצעה אופרטיבית?

<אריה פרידסון: נקודה אחרונה שאנחנו רוצים להדגיש לגבי החששות לסיכונים בריאותיים ובעיקר לקראת דיון יותר אפקטיבי בדיון הבא.

<אריה פרידסון: בבקשה שכל הנתונים והדוחות, בעיקר באספקט הבריאותי, שיש בידי המשרד להגנת הסביבה יועברו לוועדה ויועברו לתושבים וגם אלינו.

<אריה פרידסון: זה מאוד חסר לנו עד עכשיו.

פנינה תמנו: יועברו.

<קריאה: גם לבדוק את האבק הזה באופן ספציפי.

פנינה תמנו: תודה.

פנינה תמנו: אנחנו מסכמים את הדיון הזה ואומרים שכולנו מבינים שצריך לפתור את הבעיה.

פנינה תמנו: בסוף, כפי שאמר חברי חבר הכנסת חנין, מה שמשנה לנו זה מבחן התוצאה.

פנינה תמנו: במבחן התוצאה עכשיו אלפי תושבים סובלים מריחות, שלא לדבר על אלפי ילדים שסובלים מהריחות ולא יודעים אילו השלכות יש לאותם ריחות.

פנינה תמנו: ניכר כי המשרד וגם הרשות, וגם המפעל לאחר השימוע, ניסו לעשות מספר צעדים שלא הועילו כי מבחן התוצאה ובמבחן השטח התושבים ממשיכים להתלונן על סבל מהריחות.

פנינה תמנו: על כן אנחנו כולנו מבינים שמהוועדה הזאת אנחנו יוצאים לכיוון של מציאת פתרונות תוך תיחום זמן ולא מריחת זמן.

פנינה תמנו: המסקנה הראשונה היא שהמשרד להגנת הסביבה מתבקש לעשות מיפוי נוסף ובדיקות מקיפות ולהגיש את תוצאות הבדיקות, המיפוי והמסקנות שעולות לוועדה.

פנינה תמנו: תוך כמה זמן אתם יכולים לעשות את זה?

פנינה תמנו: כולל עשרים המפעלים.

פנינה תמנו: כולל כל המפגעים וכולל כל מה שנעשה ומה שיש לעשות.

פנינה תמנו: תכנית ממוקדת שהיא תהיה לפחות כהתחלה מה שאתם מציעים אלא אם כן תגיעו למסקנה שאחרי המיפוי הזה אתם אומרים שיש מקורות שצריך לסגור או להעביר כדי התושבים לא ייפגעו.

<רועי טל: אני יכול לחלק את זה לשני שלבים.

<רועי טל: האחד, יש לנו מקורות או נקודות ברורות שאלה הם המפעלים, ואני מניח שזה תוך חודש או משהו כזה אפשר להציג.

פנינה תמנו: תוך חודש מיפוי של כלל המפעלים והפוטנציאל שיש בהם כדי לגרום למפגע ריח.

<רועי טל: במידה ויש מקורות אחרים – אם אלה מקורות של שריפות או דברים כאלה – אני לא יכול לתת צפי.

פנינה תמנו: לא.

פנינה תמנו: אני רוצה שתמקד על המפעלים, על אזורי התעשייה, ואחר כך, אם נראה שבאמת למרות כל מה שתעשו לא נפתר, כנראה שזה זיהום ממקורות אחרים.

פנינה תמנו: כרגע אנחנו רוצים שתוך חודש וחצי תגישו לוועדה את המיפוי של כלל המפעלים והפוטנציאל לגרימת מפגעי ריח ומה הצעדים שננקטו ומה אתם מתכוונים לעשות.

פנינה תמנו: זאת התכנית הרוחבית שהציע חבר הכנסת חנין.

פנינה תמנו: לקיים פגישה עם נציגי הרשות המקומית – ואני מניחה שזאת שרון – עם התושבים וחברי הכנסת שירצו ללוות את הנושא.

פנינה תמנו: אני ממליצה אפילו לשבת אתם בטרם אתם מגישים את המיפוי שלכם לכאן.

פנינה תמנו: תשמעו אותם.

פנינה תמנו: שאלה באמת יהיו פגישות סדירות כדי שהם יהיו חלק מהפתרון.

פנינה תמנו: אני זוכרת שאמרת שיש כאן פספוס, כך התחלת את דבריך, כי למשל הם יכולים להצביע על הימים בהם יש ריח ואז אפשר לצאת אתם לשטח, לראות, לשמוע ובוודאי לא להטיח בהם שחוש הריח שלהם לא טוב או חלילה שהם לא מריחים נכון.

<רועי טל: אף אחד לא אמר את זה.

פנינה תמנו: אמרו כאן דברים.

<רועי טל: אני לא אמרתי את זה.

פנינה תמנו: אתה לא.

פנינה תמנו: אני לא מאשימה אותך.

פנינה תמנו: אמרתי שלא יעלו טענות כאלה שהן לא נכונות ובוודאי לא מכבדות.

פנינה תמנו: אם כן, אמרנו לקיים את הפגישה ולהשתדל שזה יתחיל מעכשיו, תוך שבוע ימים עד שבועיים.

פנינה תמנו: עדיף כמובן לבוא לקראת התושבים ולא לגרור אותם לירושלים.

פנינה תמנו: העברת כלל המסמכים של מה שבוצע עד היום, מ-2008.

פנינה תמנו: בגלל שגברתי הנכבדת אמרת שמ-2008 את התחלת להריח, אני רוצה לראות מה נעשה עד היום ולתת את כל ההיסטוריה בצורה מסודרת וממוסמכת.

פנינה תמנו: אני מבקשת שגם זה יועבר לוועדה כדי שיעמוד לעיון התושבים, לעיון הארגונים ולעיון חברי הכנסת.

פנינה תמנו: לעניין שכונת דהמש.

פנינה תמנו: הוועדה מבקשת ממשרד הפנים לאכוף את הסוגיה, לדאוג כי האשפה מפונה באופן סדיר ושהנושא לא ייפול בין הכיסאות כתוצאה מוויכוח בין שתי רשויות, תוך המלצה למנהלת הוועדה לקיים דיון מיוחד בנושא הזה.

פנינה תמנו: לעניין תחנת ההסגר.

פנינה תמנו: מי אמון על תחנת ההסגר?

דב חנין: משרד החקלאות.

<שרון אטנר: השירותים הווטרינריים.

פנינה תמנו: הוועדה מבקשת ממשרד החקלאות לבדוק את טענות התושבים ואת טענות הרשות לעניין הריחות שעולים מתחנת ההסגר בה מתבצעת פעילות ענפה שככל הנראה גורמת למפגע ריח וסביבתי לתושבים, כמובן תוך שמיעת התושבים והרשות בנושא.

פנינה תמנו: שני המשרדים האחרונים מתבקשים להגיש לוועדה תוך שלושה חודשים את המסקנות שלהם גם לגבי פינוי אשפה וגם לגבי תחנת ההסגר, מה הולכים לעשות כדי לפתור את הסוגיות הללו.

פנינה תמנו: הישיבה הזאת סגורה.

פנינה תמנו: אני מאחלת לכולכם בהצלחה ושהנושא ייפתר.

דב חנין: וריחות טובים.

פנינה תמנו: ריחות טובים.

פנינה תמנו: תודה.